নিউজ ডেস্ক, বাংলাদেশনিউজ২৪x৭.কম;  শৌলমারী ইউনিয়ন পরিষদের দুঃস্থমাতার কার্ডের তালিকা (ভিজিডি) তৈরির মিটিংয়ে মতবিরোধের  জের ধরে দুই পুরুষ মেম্বার বেধড়ক পিটিয়ে আহত করেন সবুরা খাতুন (৪৫) নামের এক মহিলা মেম্বারকে। গুরুতর আহত সবুরা খাতুনকে রৌমারী স্বাস্থ্য কমপ্লেক্সে ভর্তি করা হয়েছে। বুধবার দুপুর ১২টায় এ ঘটনা ঘটে। এ ব্যাপারে রৌমারী থানায় একটি মামলা দায়ের করা হয়েছে।  মামলার এজাহার সূত্রে জানা যায়, ২০১১ -২০১২ চক্রের ভিজিডি কার্ডের তালিকা তৈরির সভা আহ্বান করা হয় বুধবার। শৌলমারী ইউনিয়ন পরিষদে চেয়ারম্যান আব্দুল করিমের সভাপতিত্বে অনুষ্ঠিত সভায় বরাদ্দ প্রাপ্ত ৪৪৮ জন দুস্থঃমাতার তালিকা তৈরি নিয়ে সংরক্ষিত আসনের মহিলা মেম্বার সবুরা  খাতুনের সাথে ৪ নং ওয়ার্ডের মেম্বার হায়দার আলী মন্টু ও ৭নং ওয়ার্ডের মেম্বার এনামুল হকের বসচা দেখা দেয়। এক পর্যায়ে হায়দার ও এনামুল সবুরা খাতুনের উপর হামলা চালিয়ে গুরুতর আহত করে।  আহত সবুরা খাতুন জানান, বরাদ্দকৃত ভিজিডি কার্ড মহিলা মেম্বারদের না দিয়ে পুরোটাই চেয়ারম্যান ও পুরুষ মেম্বাররা ভাগ-বাটোয়ারা করে নিতে চাইলে প্রতিবাদ করি। এ কারণে তারা ক্ষিপ্ত হয়ে আমার উপর হামলা চালায়।  চেয়ারম্যান আব্দুল করিম ঘটনার সত্যতা স্বীকার করে বলেন, পরিষদে এ রকম আচরন দুঃখজনক। তারপরেও বিষয়টি আপোষ মীমাংসা করার চেষ্টা করছি।  রৌমারী থানার এসআই আমিনুল ইসলাম বলেন, বিষয়টি তদন্ত করে ব্যবস্থা নেয়া হবে।  বাংলাদেশনিউজ২৪x৭.কম/এমএ/এসএকে.